Odločba št. 2298/2000/ES Evropskega Parlamenta In Sveta

z dne 28. septembra 2000

o spremembah Odločbe Sveta 96/411/ES o izboljšanju kmetijske statistike Skupnosti

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285 Pogodbe,

ob upoštevanju predloga Komisije [1],

v skladu s postopkom, določenim v členu 251 Pogodbe [2],

ob upoštevanju naslednjega:

(1) Odločba Sveta 96/411/ES z dne 25. junija 1996 o izboljšanju kmetijske statistike Skupnosti [3] je oblikovana tako, da dopušča bolj zadovoljiv odgovor te statistike na potrebe po informacijah, izhajajoče iz reforme skupne kmetijske politike.

(2) Poročilo Komisije Evropskemu parlamentu in Svetu o napredku pri izvajanju Odločbe 96/411/ES daje pozitivno oceno uporabe navedene odločbe.

(3) Proces prilagajanja nacionalnih statističnih sistemov potrebam, izhajajočim iz reforme skupne kmetijske politike, še ni končan.

(4) Notranji razvoj skupne kmetijske politike in zunanji okvir širitve na Vzhod ter začetek novega kroga večstranskih trgovinskih pogajanj zahtevajo izboljšano prepoznavanje statističnih potreb in, kjer je primerno, ukrepe za izpopolnitev veljavnega regulativnega okvira, določajočega obseg statističnih informacij o skupni kmetijski politiki, ki so jih države članice dolžne dati na voljo Komisiji.

(5) Odločba Sveta 1999/126/ES z dne 22. decembra 1998 o statističnem programu Skupnosti za obdobje 1998 do 2002 [4] priporoča nadaljevanje ukrepov za izboljšanje obstoječe kmetijske statistike in za načrtovanje nadaljnjega razvoja, da se bolj zadovoljijo potrebe skupne kmetijske politike.

(6) Veljavnost Odločbe 96/411/ES je treba podaljšati.

(7) Nekatere določbe Odločbe 96/411/ES je treba glede na izkušnje spremeniti tako, da se med drugim poenostavi njihovo izvajanje.

(8) Ta odločba določa za celoten čas trajanja programa finančni okvir, ki predstavlja v smislu točke 33 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo [5] glavno napotilo za organ za izvajanje proračuna med letnim proračunskim postopkom.

(9) Ukrepe, nujne za izvajanje Odločbe 96/411/ES, je treba sprejeti v skladu s Sklepom Sveta 1999/468/ES z dne 28. junija 1999 o postopkih za izvajanje izvedbenih pooblastil, podeljenih Komisiji [6].

(10) Trenutne študije izvedljivosti se morajo nadaljevati, da se določi, ali je tehnično možno vzpostaviti podatkovno zbirko s pomočjo, ki jo izplača EKUJS (Oddelek za jamstva), in katera sredstva bi bila za to potrebna –

SPREJELA NASLEDNJO ODLOČBO:

Člen 1

Odločbo 96/411/ES se spremeni:

1. Člen 2(a) se nadomesti z naslednjim:

"(a) navede prednostna statistična področja izmed tistih iz Priloge II, ki so lahko predmet ukrepov na ravni držav članic za naslednje leto;"

2. Člen 3 se nadomesti z naslednjim:

"Člen 3

Časovni okvir in postopek uporabe

Proces prilagajanja kmetijske statistike Skupnosti, predviden s členom 1, se nadaljuje v obdobju od 2000 do 2002. Koordinira ga Komisija s tehničnimi akcijskimi načrti, kakor je predvideno s členom 4. Po tem obdobju se Evropski parlament in Svet lahko odločita za podaljšanje procesa v skladu s predlogi Komisije iz člena 11."

3. Člen 4(2) se črta.

4. Člen 5 se nadomesti z naslednjim:

"Člen 5

Poročila držav članic

Države članice predložijo Komisiji:

(a) najpozneje do 31. maja vsakega leta poročilo z navedbo o morebitnem namenu sodelovanja pri prednostnih ukrepih za naslednje leto, skupaj s povzetkom izvedbenih načrtov in oceno stroškov;

(b) delovni načrt za vsak ukrep, ki jih zadeva, potem ko Komisija sprejme tehnični akcijski načrt;

(c) po izvedbi vsakega ukrepa kratko poročilo o izvajanju ukrepa, pri katerem sodelujejo.

Dokumenti, ki jih je treba predložiti v skladu s točkami (a), (b) in (c), morajo zajemati načrtovane spremembe izvedbene metodologije, delo, ki ga je treba opraviti, ugotovljene težave in predloge za njihovo reševanje, nacionalna sredstva in sredstva Skupnosti, ki jih je treba aktivirati, ter predloge za izboljšave na ravni Skupnosti. Ukrepi, za katere je potrebna finančna podpora Skupnosti, se navedejo kot takšni.

Po postopku iz člena 10 Komisija pripravi poenostavljene standardizirane obrazce, da se olajša predstavitev zgoraj navedenih informacij."

5. Člen 6 se spremeni:

(a) odstavek 3 se nadomesti z naslednjim:

"3. Prispevek se državam članicam izplača v dveh obrokih, od katerih je prvi, v znesku 30 % deleža Skupnosti pri stroških ukrepa, izplačan vnaprej po uradnem obvestilu Komisije in potem ko ta sprejme delovni načrt za zadevni ukrep. Izravnava se izplača, potem ko države članice predložijo poročilo o izvajanju ukrepa Komisiji in ga ta odobri. Komisija v sodelovanju s pristojnimi organi držav članic izvede kontrole, ki se ji zdijo potrebne, na kraju samem."

(b) doda se naslednji odstavek:

"4. Finančni okvir za izvajanje tega programa za obdobje od 2000 do 2002 se določi v znesku 3 milijone evrov.

Letna proračunska sredstva potrdi organ za izvajanje proračuna v okviru meja finančnih možnosti."

6. Člen 10 se nadomesti z naslednjim:

"Člen 10

1. Komisiji pomaga Stalni odbor za statistiko kmetijstva, v nadaljnjem besedilu "odbor".

2. Pri sklicevanju na ta člen se uporabljata člena 4 in 7 Sklepa 1999/468/ES ob upoštevanju določb člena 8 Sklepa.

Obdobje iz člena 4(3) Sklepa 1999/468/ES traja tri mesece.

3. Odbor sprejme svoj poslovnik."

7. V členu 11 se "1999" nadomesti z "2002".

8. V to odločbo se vstavi naslednji člen:

"Člen 11a

Podatkovna zbirka izplačil EKUJS (Oddelek za jamstva)

Komisija nadaljuje trenutne študije izvedljivosti, da se ugotovijo tehnične možnosti za ustanovitev podatkovne zbirke o izplačilih EKUJS (Oddelek za jamstva), ki na ravni posameznega upravičenca vključuje zlasti podatke o ravni prejete pomoči, o zadevnih površinah in številu živali ter najprimernejši računalniški sistem za obdelavo takšnih podatkov.

Najpozneje do 31. decembra 2001 Komisija predloži Evropskemu parlamentu in Svetu poročilo o rezultatih teh študij izvedljivosti in o sredstvih (tehničnih, finančnih in kadrovskih), potrebnih za ustanovitev podatkovne zbirke in statistično obdelavo podatkov."

Člen 2

Ta odločba začne veljati tretji dan po objavi v Uradnem listuEvropskih skupnosti.

Člen 3

Ta odločba je naslovljena na države članice.

V Bruslju, 28. septembra 2000

Za Evropski parlament

Predsednica

N. Fontaine

Za Svet

Predsednik

P. Moscovici

[1] UL C 307 E, 26.10.1999, str. 29.

[2] Mnenje Evropskega parlamenta z dne 17. decembra 1999 (še ni objavljeno v Uradnem listu), Skupno stališče Sveta z dne 29. maja 2000 (UL C 240, 23.8.2000, str. 1) in Odločba Evropskega parlamenta z dne 5. septembra 2000.

[3] UL L 162, 1.7.1996, str. 14. Odločba, kakor je bila nazadnje spremenjena z Odločbo Komisije 98/514/ES (UL L 230, 18. 8. 1998, str. 28).

[4] UL L 42, 16.2.1999, str. 1.

[5] UL C 172, 18.6.1999, str. 1.

[6] UL L 184, 17.7.1999, str. 23.

--------------------------------------------------